**MLADI IN DAVKI**

Davčno opismenjevanje mladih

Finančna uprava Republike Slovenije

Ste se kdaj vprašali, ZAKAJ je treba plačevati davke? Ali pa kakšne koristi imamo od davkov, kdo jih plačuje in koliko?

S pričujočo zgibanko, ki je nastala v okviru projekta »Davčno opismenjevanje mladih«, vam bomo na kratko odgovorili na nekaj vaših vprašanj o davkih. Zgibanka obsega ključne informacije: kratek pregled zgodovine davkov, davki v sodobni družbi, kaj vse je obdavčeno, kako se odmeri davek, pomen plačevanja davkov, kam gre denar iz javnih blagajn, kakšne so lahko posledice neplačevanja davkov in predvsem, kako lahko vi prispevate k zmanjševanju davčne nediscipline in dvigu davčne kulture.

**DAVKE SO POZNALI ŽE 3500 LET PR. N. ŠT.**

Zametke davkov najdemo na vseh območjih sveta, kjer so se oblikovale prve civilizacije.

Prvotni namen obdavčitve je bil pridobivanje virov za zagotavljanje varnosti, gradnje svetišč, pozneje za gradnjo cest, vodovoda, kanalizacije, itd.

V Mezopotamiji so bili obdavčeni pridelek, živina, ribolov.

Davki so predstavljali pomemben vir zagotavljanja javnih dobrin tudi v starem Egiptu, antični Grčiji in Rimu. Davek so plačevali v pridelku, živini, srebru in zlatu, pozneje v denarju.

V srednjem veku so zaradi najrazličnejših potreb uvedli številne nove davke: davek na sol, igralno kocko in karte, moško brado, klobuke, okna, površine streh, celo na človeško dušo.

Pogosto je zaradi previsokih in nepravično porazdeljenih davkov prihajalo do uporov (številni kmečki upori na Slovenskem). Davki so tudi sicer pomembno vplivali na družbeni in siceršnji razvoj (Temeljna listina svoboščin, sprejeta v Angliji l. 1215, in bostonska čajanka l. 1773).

**DAVKI V SODOBNI DRUŽBI**

Davke poznajo domala v vseh državah sveta. Njihova višina in predmet obdavčevanja se med državami razlikuje. Pomembni so predvsem za zagotavljanje javnih storitev za prebivalce: gradnjo in vzdrževanje javne infrastrukture (ceste, mostovi, vodovod in kanalizacija …), urejanje okolja, zagotavljanje pitne vode, izobraževanje, kulturo idr.

**KAJ VSE JE OBDAVČENO?**

* dohodki (plača, dohodki iz dejavnosti)
* potrošnja (nakup izdelkov, storitev)
* premoženje (hiše, stanovanja, plovila)

**KAKO SE ODMERI DAVEK?**

* samoobdavčitev (podjetniki in podjetja obračunajo davek sami in predložijo obračun)
* z odločbo davčnega organa (pri dohodkih najemnin, pri obrestih, pri dobičkih iz kapitala, pri dohodkih iz tujine itd.)
* z davčnim odtegljajem (ob izplačilu dohodka izplačevalec v imenu prejemnika izračuna in plača davke in prispevke)

**POMEN PLAČEVANJA DAVKOV IN PRISPEVKOV**

Davki so pomembni za vse, saj nam zagotavljajo primerno življenjsko raven in kakovost bivanja. Učinkovit način pobiranja davkov in prispevkov med drugim omogoča tudi pravično razdelitev davčnega bremena.

* Prispevki za socialno varnost – 32 %
* Davek na dodano vrednost – 20 %
* Drugi prihodki – 13 %
* Dohodnina – 13 %
* Trošarine – 10 %
* Sredstva iz EU – 7 %
* Davek od dohodka pravnih oseb – 3 %
* Davki na premoženje – 2 %

Pobrana sredstva se zbirajo v štirih blagajnah: v državnem proračunu, v proračunih občin, v blagajni Zavoda za pokojninsko in invalidsko zavarovanje ter v blagajni Zavoda za zdravstveno zavarovanje Slovenije.

**KAM GRE DENAR IZ JAVNIH BLAGAJN?**

* Socialna varnost – 16 %
* Pokojnine – 25 %
* Zdravstvo – 14 %
* Izobraževanje – 13 %
* Gospodarske dejavnosti – 8 %
* Javna uprava – 7 %
* Odplačevanje javnega dolga – 6 %
* Šport, kultura, religija – 3 %
* Javni red in varnost – 3 %
* Vojska – 2 %
* Okolje in prostor – 3 %

S pobranimi dajatvami se iz javnih blagajn financira javna poraba v dobro vseh državljanov. Javna sredstva omogočajo enakopraven dostop vseh državljanov do javnih storitev, ki se financirajo iz davkov.

**POSLEDICE NEPLAČEVANJA DAVKOV**

Brez učinkovitega sistema pobiranja davkov država ne more ustrezno financirati javnih dobrin in storitev.

Posledica pomanjkanja javnih sredstev je tudi neurejeno in onesnaženo okolje. Če davkov ne bi plačevali, bi imeli slaba šolska igrišča in javne športne objekte. Ali pa jih sploh ne bi imeli.

Siva ekonomija (delo in zaposlovanje na črno, neizdajanje računov) nam jemlje prihodnost. Ne dovolite, da se drugi okoriščajo na vaš račun!

Slabša kakovost izobraževanja, manj kakovostne javne storitve, manj varnosti, neurejena igrišča, luknjaste ceste …

Če javne blagajne beležijo izpad prihodkov, jih mora država po navadi nadomestiti z višjimi dajatvami drugje. Pri tem pa javne storitve in socialne pravice uporabljajo vsi, tako tisti, ki davke plačujejo, kakor tudi tisti, ki jih ne. **To pa ni pravično!**

**KAJ LAHKO STORITE VI?**

**Zahtevajte in vzemite račun.**

V nasprotnem primeru ste njegovemu izdajatelju omogočili, da ga je izbrisal. Morda tudi ni plačal prispevkov delavcem in davkov.

**Bodite aktivni. Preverjajte račune.**

Vsak račun mora imeti zaščitno oznako izdajatelja računa in osebno QR ali črtno kodo. Na svoj pametni telefon si naložite brezplačno aplikacijo »Preveri račun«, s katero lahko na vsakem računu zaznate kodo. V nekaj sekundah boste prejeli povratno informacijo, ali je bil račun pravilno izdan. Če ni bil, lahko račun fotografirate in ga preko te aplikacije pošljete na Finančno upravo RS.

Partnerji projekta:

Finančna uprava Republike Slovenije

Ministrstvo za izobraževanje, znanost in šport

Zavod Republike Slovenije za šolstvo

Urad Vlade Republike Slovenije za komuniciranje

Ministrstvo za finance

[Finančna uprava Republike Slovenije](http://www.fu.gov.si)

Generalni finančni urad

Šmartinska cesta 55, 1000 Ljubljana

(01) 478 3800

gfu.fu@gov.si